Ingrid Brocková

Ing. Ingrid Brocková, CSc., MIPP (* 13. september 1963, Bratislava) je slovenská chemička, ekonómka a diplomatka. Od 9. apríla 2020 je štátnou tajomníčkou Ministerstva zahraničných vecí a európskych záležitostí SR. V minulosti bola zástupkyňou Svetovej banky na Slovensku a dvojnásobnou stálou predstaviteľkou Slovenska pri OECD v Paríži.

Životopis 
V roku 1981 absolvovala lyžiarske gymnázium v Kežmarku (oficiálne Internátna športová škola pri Gymnáziu P. O. Hviezdoslava).  V roku 1986,  resp. 1991 absolvovala Slovenskú technickú univerzitu, kde získala tituly Ing. (v zameraní riadenie a ekonomika priemyslu), resp. PhD. Na Johns Hopkins University vo Washingtone D.C. získala Masters in International Public Policy. Absolvovala tiež Inštitút medzinárodných vzťahov Právnickej fakulty Univerzity Komenského v Bratislave. V rokoch 1989 až 1991 pracovala v ZSNP, a. s.

Diplomatické pôsobenie 
Na Ministerstve zahraničných vecí a európskych záležitostí pôsobí od roku 1993. Stala sa zástupkyňou riaditeľa Sekcie hospodárskej spolupráce. V rokoch 1996 až 2000 bola ekonomickou diplomatkou na slovenskom veľvyslanectve v Spojených štátoch. V rokoch 2000 až 2001 bola zástupkyňou riaditeľa oddelenia plánovania politiky na Ministerstve zahraničných vecí, od roku 2001 riaditeľkou. V rokoch 2001 až 2008 bola zástupkyňou Svetovej banky na Slovensku.

Od 18. októbra 2011 do 31. augusta 2015 bola stálou predstaviteľkou Slovenska pri OECD. Medzi 2. septembrom 2015 a 1. novembrom 2017 bola generálnou riaditeľkou Sekcie hospodárskej spolupráce MZVaEZ SR.

Do funkcie predstaviteľky Slovenska pri OECD ju opätovne vymenoval prezident Andrej Kiska 19. decembra 2017. Svoju funkciu prevzala 16. januára 2018. Svoje vyslanie ukončila v apríli 2020 a následne bola vymenovaná do politickej funkcie ako štátna tajomníčka MZVEZ SR. Na poste veľvyslankyne ju nahradil bývalý štátny tajomník František Ružička.

Pôsobenie na ministerstve 
Vláda ju na návrh ministra zahraničných vecí a európskych záležitostí Ivana Korčoka vymenovala  9. apríla 2020 do funkcie štátnej tajomníčky Ministerstva zahraničných vecí a európskych záležitostí Slovenskej republiky. Jej portfólio zahrňuje ekonomickú diplomaciu, rozvojovú a humanitárnu pomoc a mimoeurópske teritóriá.
Z funkcie štátnej tajomníčky bola odvolaná ku 17. septembru 2023.

Veľvyslankyňa v Česku 
V júni 2023 bolo potvrdené, že od jesene 2023 by Brocková mala zastávať posť veľvyslankyne Slovenska v Česku. Vo funkcii nahradí Rastislava Káčera, ktorý na poste skončil ešte v septembri 2022 a odvtedy zostal post neobsadený. Brockovú nominoval na veľvyslanecký post práve Káčer. Poverovacie listiny odovzdala českému prezidentovi Petrovi Pavlovi 18. októbra 2023.

Referencie

Iné projekty

Externé odkazy 
 Životopis Ingrid Brockovej na stránkach ministerstva 
 Facebook Ingrid Brockovej
 Twitter Ingrid Brockovej

 
Osobnosti z Bratislavy
Slovenskí chemici
Slovenskí ekonómovia
Slovenskí diplomati
Stáli predstavitelia Slovenska pri Organizácii pre hospodársku spoluprácu a rozvoj
Pracovníci Svetovej banky
Štátni tajomníci Ministerstva zahraničných vecí a európskych záležitostí Slovenskej republiky
Absolventi Slovenskej technickej univerzity v Bratislave
Absolventi Johns Hopkins University
Absolventi Právnickej fakulty Univerzity Komenského v Bratislave